Elsebeth Gerner Nielsen (RV), 2003-11-05:
Det Radikale Venstre kan også støtte lovforslaget.
Vi synes, det er en god idé, at mennesker, som ikke er faldet til i Danmark af den ene eller den anden grund, får mulighed for at vende hjem på en værdig måde.
Altså at mennesker, der f.eks. er berettiget til en førtidspension i Danmark, vil have mulighed for efter det fyldte 55. år at vende tilbage til det land og den kultur, som de føler størst tilknytning til.
Det synes vi er en vældig god idé, samtidig med at det selvfølgelig er vigtigt for os at holde fast i, at der er tale om en frivillig ordning, og at der stadig er en fortrydelsesret.
Lad mig indledningsvis støtte det, hr. Lars Kramer Mikkelsen sagde i sin ordførertale, nemlig at det er problematisk med en lovgivning, som har tilbagevirkende kraft, eller vi kan jo ikke tale om en lovgivning, men et kontorcirkulære med tilbagevirkende kraft.
Det er ikke rimeligt, at mennesker, der tror, at de ved, hvilke krav det er de skal opfylde for at få dansk indfødsret, pludselig får at vide, at nu er reglerne ændret.
Endelig føler jeg også behov for at sige, at de stramninger, regeringen og Dansk Folkeparti står bag, selvfølgelig indebærer, at vi får et meget mere opdelt Danmark, end vi har haft tidligere.
Det, at det bliver så svært at få dansk statsborgerskab, indebærer, at vi får to klasser i samfundet. Vi får dem, der kan nyde en borgers fulde rettigheder, og så får vi de mennesker, der bare bor her, og som eventuelt ikke har en jordisk chance for nogen sinde at blive danske statsborgere.
I Det Radikale Venstre er vi ret overbeviste om, at den polarisering ikke er sund for det danske samfund
, og vi betragter det også som meget udansk, fordi vi indtil nu har formået at udvikle et meget harmonisk samfund, et samfund, hvor der ikke er de store forskelle.
Det er vi ved at tabe nu, fordi der er så mange, der netop bare skal bo her og ikke får de rettigheder, der ligger i at være statsborgere, og man kan også sige den anerkendelse fra statens side, der ligger i at få tildelt statsborgerskab.
I fremtiden bliver det sådan, at selv om man har bestået Danskprøve 1, så har man ikke ret til at blive dansk statsborger.
Tidligere har det været sådan, at hvis man bare tilegnede sig det danske sprog, så man kunne forstå det og tale det nogenlunde, så kunne man blive dansk statsborger, men nu bliver det altså sådan, at selv om man består Danskprøve 1, som er en rimelig vanskelig prøve, så kan man ikke blive dansk statsborger.
Det synes jeg er forkert, og jeg tror, det har en desintegrerende funktion i samfundet.
Jeg så meget gerne, at vi brugte statsborgerskabet som et bidrag til integrationen, at man altså kunne se, at hvis man gjorde sig rimelig umage, så kunne man blive statsborger.
Jeg er også imod, at der nu skal gå helt op til 10 år, inden man overhovedet kan gøre sig tanke om at søge om statsborgerskab.
Jeg ved godt, at under særlige omstændigheder kan man søge efter 5 år.
Lad os dog gøre det nemmere at blive dansk statsborger, lad os sige velkommen her til udlændingene, lad os fortælle dem, at vi sætter pris på dem, så stor pris, at de kan få lov til at nyde en borgers fulde rettigheder.
For Det Radikale Venstre vil det endelig være afgørende, at vi får ændret proceduren omkring tildeling af dansk indfødsret.
Vi mener, det er forkert, at de regler, der er for tildeling af indfødsret, ikke står i en lovgivning, at de bare står i et kontorcirkulære, som man kan ændre fra den ene dag til den anden.
Det ville være betryggende for retssikkerheden, hvis reglerne stod i en selvstændig lovgivning, som skulle igennem tre behandlinger i Folketinget, før man kunne lave den om.
Det ville være godt for de borgere, som loven omfatter, og det ville som sagt være virkelig godt for retssikkerheden, hvis vi kunne komme dertil, at regler ikke bare var noget, man kunne aftale bag lukkede døre.
Det Radikale Venstre støtter lovforslaget, selv om vi ikke støtter de regler, der ligger til grund for den tildeling af indfødsret, der ligger her.
Det kan virke besynderligt, men vi mener ikke, at fordi vi er imod de regler, der er aftalt mellem regeringspartierne og Dansk Folkeparti, skal det gå ud over de borgere, der trods alt får mulighed for at blive danske statsborgere med det lovforslag, der her er fremsat.